Diari Oficial de la Generalitat Valenciana


Sumari del DOGV 2970, del 14-04-1997 (1997/1033)

Convocatòria de tres beques per a la formació pràctica d'informàtics i informàtiques
------------------------------------------------------------------------------------

### Dades del document

Número de DOGV
:   2970

Data del DOGV
:   14-04-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/1033


Data del document
:   24-03-1997

Organisme emissor
:   Corts Valencianes

Tipus de document
:   Convocatòria

Convocatòria de tres beques per a la formació pràctica d'informàtics i informàtiques  
Mesa de les Corts Valencianes  
Segons el que disposa l'article 32, paràgraf 1, primer del reglament de la cambra, la Mesa de les Corts Valencianes, en la reunió realitzada el dia 24 de març de 1997, ha resolt convocar tres beques per a la formació pràctica d'informàtics i informàtiques, d'acord amb les següents  
Bases  
Primera. Objecte  
Les Corts Valencianes convoquen tres beques (una de sistemes físics i dues de gestió) per a la formació pràctica d'informàtics i informàtiques, que es desenvoluparan en el Servei d'Informàtica de les Corts Valencianes en tasques, segons l'especialització, com són atenció a usuaris en entorns ofimàtics, provatura, valoració i instal·lació de productes nous, administració del sistema i les xarxes, engegada d'aplicatius, etc.  
Segona. Durada i quantia  
1. Cadascuna de les beques tindrà una durada de 12 mesos i la seua quantia total serà de 1.319.628 pessetes brutes, que es percebran a l'acabament del mes a raó de 109.969 pessetes, amb la certificació prèvia del lletrat major.  
Les Corts Valencianes contractaran una assegurança d'accidents i de malaltia per a cadascun dels becaris o becàries pel temps de durada de la beca, en el supòsit que no tingueren cobertes aquestes contingències. Les beques seran indivisibles i improrrogables. Seran incompatibles amb qualsevol altra concedida per al mateix període.  
2. La concessió i gaudiment de la beca no suposarà vinculació laboral o funcionarial entre el becari o becària i la cambra.  
Tercera. Sol·licitants  
1. Poden sol·licitar la concessió de beques els llicenciats i llicenciades, enginyers i enginyeres en Informàtica (beques de sistemes físics i gestió) o llicenciats i llicenciades o enginyers i enginyeres en Telecomunicacions (beca de sistemes físics) o estudiants que realitzen el projecte de fi de carrera per a l'obtenció d'aquesta llicenciatura o enginyeria, de nacionalitat espanyola, que residisquen a la Comunitat Valenciana i que no hagen gaudit amb anterioritat d'aquesta beca.  
2. Es consideraran mèrits preferents:  
a) Expedient acadèmic, fins a un màxim de 4 punts.  
b) Cursos o experiència sobre la matèria objecte de la convocatòria, fins a 2 punts.  
c) Coneixement del valencià, fins a 2 punts.  
d) Coneixement d'anglès, fins a 1 punt.  
La justificació dels mèrits recollits en el barem anterior es realitzarà mitjançant qualsevol mitjà de prova admesa en dret i, en particular:  
- Per a titulacions acadèmiques, original o fotocòpia compulsada.  
- Per als idiomes, títols i certificats del centre docent corresponent, sense perjudici que les persones aspirants puguen ser sotmeses a les proves que la comissió considere pertinents.  
Quarta. Sol·licituds  
1. Les persones que sol·liciten les beques hauran de presentar una instància dirigida al president de les Corts Valencianes, en el Registre General de les Corts Valencianes, carrer de la Llibertat, 10, València, o en la forma establida en l'article 38.4 de la Llei de Règim Jurídic de les Administracions Públiques i del Procediment Administratiu Comú, segons el model annex, acompanyada del document nacional d'identitat i de la documentació que acredite de manera fefaent les condicions a què es refereix la base anterior.  
2. El termini de presentació de sol·licituds serà de 15 dies hàbils, computables des de la publicació d'aquestes bases en el Diari Oficial de la Generalitat Valenciana i en el Butlletí Oficial de les Corts Valencianes.  
Cinquena  
1. La comissió de selecció estarà constituïda per:  
- Dos membres de la Mesa de les Corts Valencianes.  
- Un lletrat de les Corts Valencianes.  
- Un professor o professora d'universitat especialista en la matèria.  
- El cap del Servei d'Informàtica.   
- Un funcionari o funcionària de les Corts Valencianes que actuarà com a secretari o secretària.  
2. Abans dels 20 dies següents a l'acabament del termini de presentació de sol·licituds, la comissió es reunirà per examinar-les i posteriorment elevar la proposta d'adjudicació a la Mesa de les Corts.  
3. La convocatòria de les beques podrà declarar-se deserta.  
4. Es considerarà que han superat la selecció les persones que obtindran una qualificació igual o superior a 5 punts.  
5. Es constituirà una borsa de reserva amb els o les aspirants a les beques que tot i havent superat la selecció no en resulten adjudicataris o adjudicatàries. Aquesta borsa de reserva es mantindrà fins a l'acabament de les beques.  
Sisena. Obligacions del becari o becària  
1. El becari o becària una vegada accepte la beca adquireix els compromisos següents:  
a) Presentar el certificat que acredite que no pateix cap malaltia contagiosa o defecte físic que impedisca la prestació dels estudis i treballs que comporta l'acceptació de la beca.  
b) Complir les bases de la convocatòria i altres normes que resulten d'aplicació com a conseqüència d'aquesta.  
2. Començar el gaudiment de la beca el dia que hom assenyale.  
3. El becari o becària durà a terme les seues tasques a les dependències de les Corts Valencianes, en les condicions de lloc que se li indiquen i en un horari de 09.00 a 15.00 hores de dilluns a divendres.  
Els treballs realitzats seran de propietat de les Corts Valencianes i no podran ser utilitzats pels autors i autores sense la corresponent autorització.  
4. Les Corts Valencianes es reserven el dret de suspendre, o, si escau, revocar el gaudiment de la beca, en el supòsit que el becari o becària no realitzara els treballs per a la seua formació pràctica en condicions satisfactòries.  
5. L'incompliment per part del becari o la becària de les seues obligacions podrà donar lloc a la privació de la beca pel temps que quedara pendent, sense perjudici de les responsabilitats que resulten exigibles.  
Contra aquest acord, que no exhaureix la via administrativa, les persones interessades hi podran interposar recurs ordinari davant la Mesa de les Corts Valencianes, en el termini d'un mes comptador des de l'endemà de la publicació d'aquest acord en el Butlletí Oficial de les Corts Valencianes i el Diari Oficial de la Generalitat Valenciana, de conformitat amb el que hi ha establit en l'article 114 i següents de la Llei de Règim Jurídic de les Administracions Públiques i del Procediment Administratiu Comú.  
València, 24 de març de 1997.- El president: Héctor Villalba Chirivella.   
ANNEX  
Model de sol·licitud  
Convocatòria beques ...  
...  
(Primer cognom)  
...  
(Nom)  
...  
(Segon cognom)  
Data naixement ...  
Nacionalitat ...  
Document nacional d'identitat ...  
Domicili ...  
Població ... CP ...  
Telèfon ...  
Llicenciat o llicenciada - enginyer o enginyera en:  
...  
...  
...  
Mèrits que s'al·leguen:  
...  
...  
...  
València, ... de ... de ...  
PRESIDENT DE LES CORTS VALENCIANES